Document ID: 32008D0642

DECIZIA COMISIEI
din 31 iulie 2008
de modificare a anexei II la Decizia 79/542/CEE a Consiliului în ceea ce privește rubricile referitoare la Argentina, Brazilia și Paraguay în lista cu țări terțe și cu regiuni ale acestora din care sunt autorizate importurile anumitor categorii de carne proaspătă în Comunitate
[notificată cu numărul C(2008) 3992]
(Text cu relevanță pentru SEE)
(2008/642/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 punctul 1 primul paragraf și articolul 8 punctul 4,
întrucât:
(1)
Partea 1 din anexa II la Decizia 79/542/CEE a Consiliului din 21 decembrie 1976 privind întocmirea listei cu țări terțe sau cu regiuni ale acestora și de stabilire a condițiilor de sănătate animală și publică și de certificare sanitar-veterinară, pentru importul în Comunitate de anumite animale vii și carne proaspătă provenită de la acestea (2) cuprinde o listă cu țări terțe și cu regiuni ale acestora din care statele membre sunt autorizate să importe carne proaspătă provenită de la anumite animale.
(2)
Argentina este menționată în partea 1 din anexa II la Decizia 79/542/CEE și a fost împărțită în diferite teritorii, în principal în funcție de starea de sănătate animală a acestora. Teritoriul argentinian Patagonia la sud de paralela 42 este recunoscut ca fiind indemn de febră aftoasă fără vaccinare. Importurile în Comunitate de carne cu os proaspătă provenită de la anumite animale sunt autorizate din acest teritoriu. Celelalte teritorii din Argentina sunt recunoscute ca fiind indemne de febră aftoasă cu vaccinare și sunt autorizate doar importurile de carne proaspătă dezosată și maturată originare din acele teritorii.
(3)
În 2007, un teritoriu din Argentina la nord de paralela 42, corespunzând unor părți din provinciile Neuquén și Rio Negro, a fost recunoscut ca fiind indemn de febră aftoasă fără vaccinare de către Organizația Mondială pentru Sănătatea Animalelor (OIE).
(4)
În urma acestei recunoașteri, Argentina a solicitat autorizarea importurilor în Comunitate de carne cu os proaspătă provenite din teritoriul respectiv. În februarie 2008, a fost efectuată în Argentina o inspecție a Comunității, pentru a verifica situația la fața locului. Deoarece rezultatul misiunii a fost favorabil, este adecvată autorizarea importurilor în Comunitate de carne cu os proaspătă provenită de la anumite animale, din teritoriul menționat anterior.
(5)
Mai multe inspecții comunitare au fost efectuate recent în Brazilia, inclusiv în statele Paraná și São Paulo. În urma acestor inspecții, Decizia 79/542/CEE, astfel cum a fost modificată prin Decizia 2008/61/CE, stabilește măsuri privind importurile care consolidează controlul și supravegherea exploatațiilor de origine ale animalelor eligibile pentru exportul către comunitate. Obiectivul urmărit este autorizarea importurilor de carne de bovine proaspătă, dezosată și maturată, provenită doar de la animale originare din exploatații aprobate în mod specific, situate în statele recunoscute ca fiind indemne de febră aftoasă cu sau fără vaccinare.
(6)
În luna mai 2008, anumitor state din Brazilia, inclusiv Paraná și São Paulo, le-a fost reatribuit de către OIE statutul „indemn de febră aftoasă cu vaccinare”.
(7)
Având în vedere statutul „indemn de febră aftoasă” al statelor respective și rezultatele inspecțiilor efectuate în Brazilia, aceste state ar trebui incluse din nou pe lista teritoriilor din care sunt autorizate importurile în Comunitate de carne de bovine proaspătă, dezosată și maturată, în condiții identice cu cele aplicabile celorlalte state braziliene indemne de febră aftoasă cu vaccinare care sunt în prezent autorizate să importe acest tip de produse în Comunitate.
(8)
În anul 2007, Paraguay a fost recunoscut de OIE ca având statutul „indemn de febră aftoasă cu vaccinare”, cu excepția unei zone de înaltă supraveghere de-a lungul frontierelor sale externe. În luna aprilie 2008, a fost efectuată în Paraguay o inspecție a Comunității, pentru a verifica situația la fața locului.
(9)
Rezultatul favorabil al acestei inspecții sugerează că este adecvată autorizarea importurilor în Comunitate de carne de bovine proaspătă dezosată și maturată provenită de pe teritoriul Paraguayului, care este recunoscut de către OIE ca având statutul „indemn de febră aftoasă cu vaccinare”.
(10)
Prin urmare, Decizia 79/542/CEE trebuie modificată în consecință.
(11)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Partea 1 din anexa II la Decizia 79/542/CEE se înlocuiește cu textul din anexa la prezenta decizie.
Articolul 2
Prezenta decizie se aplică de la 1 august 2008.
Articolul 3
Prezenta decizie se adresează statelor membre.
Adoptată la Bruxelles, 31 iulie 2008.

Labels: 17
5
0
3
6
18